
KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2025. június 25-i ülésére)
TÁRGY: 
PÁLYÁZAT BENYÚJTÁSA A KAP-RD43-2-25 kódszámú „Egyedi szennyvízkezelési megoldások támogatása” CÍMŰ PÁLYÁZATI KIÍRÁSRA 
2025. február 14. napján társadalmi egyeztetésre meghirdetésre került a KAP-RD43-2-25 kódszámú „Egyedi szennyvízkezelési megoldások támogatása” című pályázati felhívás, Magyarország Közös Agrárpolitika Stratégiai Tervének keretében a Nemzeti Irányító Hatóság által.

A tervezett felhívás célja, hogy hozzájáruljon a kisléptékű infrastruktúra fejlesztések által a vidéki településeken élők életminőségének javításához, a vidék lakosságmegtartó képességének erősítéséhez. Azokon a területeken, ahol nem lehetséges, vagy csak nagyon magas költségek mellett oldható meg a szennyvízelvezető törzshálózatra való rácsatlakozás, kiemelt fontosságú az alternatív szennyvíztisztítási megoldások alkalmazása. Cél, hogy a megfelelő technológiai eljárás megválasztásával például természetközeli, illetve egyedi szennyvíztisztítási megoldások alkalmazásával csökkenthető legyen a környezetterhelés és a vidéki lakosok számára biztosítottá váljon a szennyvízkezelés.

A pályázat keretében lehetőség nyílik decentralizált szennyvíztisztítás kialakítására: gyűjtőrendszer kialakítása és egyedi szennyvíztisztító berendezések beszerzése a tisztított szennyvíz helyben tartására, természetközeli tisztított szennyvíz hasznosítására (pl.: nyárfás öntözés), vagy utótisztítására, felszínivíz, vagy talaj befogadóval.

A pályázatok benyújtására a társadalmi egyeztetésre bocsátott anyag szerint, az alábbiakban meghatározott benyújtási szakaszokban lesz lehetőség:

1. benyújtási szakasz: 2025. június 4. – 2025. június 17.

2. benyújtási szakasz: 2025. június 18. – 2025. július 1.

3. benyújtási szakasz: 2025. november 12. – 2025. november 25.

4. benyújtási szakasz: 2025. november 26. – 2025. december 9.

A végleges benyújtási szakaszok a megjelent – a társadalmi egyeztetést követően véglegesített -pályázati kiírásban lesznek elérhetőek. 

Az igényelhető támogatás maximális összege: 300.000.000,-Ft.

A támogatás intenzitása: 95%.

Biztosítandó önerő mértéke: 5%.
Kiskőrös Város Önkormányzata maximum 315.789.474,-Ft összköltségű projektjavaslatot kíván benyújtani, amelyben a támogatás mértéke 300.000.000-Ft, míg a biztosítandó önerő mértéke 15.789.474,-Ft. 
A fentiek alapján javaslom, hogy a Képviselő-testület a KAP-RD43-2-25 kódszámú „Egyedi szennyvízkezelési megoldások támogatása” című pályázati kiírás során megítélhető támogatás elnyerése érdekében a határozat-tervezetben foglaltak szerint döntsön. 

Kiskőrös, 2025. június 16.


Domonyi László s.k.,


polgármester

HATÁROZAT-tervezet
A Képviselő-testület:

1.  egyetért Kiskőrös Város Önkormányzata decentralizált szennyvíztisztítás kialakítására: gyűjtőrendszer kialakítása és egyedi szennyvíztisztító berendezések beszerzése a tisztított szennyvíz helyben tartására, természetközeli tisztított szennyvíz hasznosítására (pl.: nyárfás öntözés), vagy utótisztítására, felszínivíz, vagy talaj befogadóval- célzó maximum 315.789.474,-Ft összköltségű projekt megvalósításával. 
2.  egyetért azzal, hogy a „KAP-RD43-2-25 kódszámú „Egyedi szennyvízkezelési megoldások támogatása” című pályázati kiírás keretében maximum 300.000.000,-Ft vissza nem térintendő támogatás elnyerése érdekében támogatási kérelmet nyújtson be, decentralizált szennyvíztisztítás kialakításának biztosítása érdekében.

3. egyetért azzal, hogy a beruházás megvalósítása érdekében az Önkormányzat saját forrásként 15.789.474,- Ft-ot Kiskőrös Város 2025. évi költségvetésének terhére biztosítson.

4.  felhatalmazza polgármestert, hogy a Város 2025. évi Költségvetéséről szóló rendelet soron következő módosítását a fentiek figyelembevételével terjessze elő. 

5. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, valamint nyertes pályázat esetén a Támogatási szerződés aláírására.

Felelős:
polgármester

Határidő: 
azonnal

